
El Centre del Carme i Projecte Inestable impulsen la dansa valenciana emergent amb la sisena edició de ‘Migrats Dansa’

· El cicle, produït per Projecte Inestable i el CCCC, mostrarà en aquesta edició obres d’artistes menors de 35 anys i una selecció de curts de Choreoscope

· Propostes d’investigació i peces de xicotet format de joves professionals valencians i valencianes que resideixen a l’estranger i a altres ciutats d’Espanya
València (09.11.2022). El Centre de Carme Cultura Contemporània (CCCC) i Projecte Inestable acosten per sisé any consecutiu la dansa contemporània emergent al públic valencià amb una nova edició de ‘Migrats Dansa’, que se celebrarà del 10 al 27 de novembre en el Centre del Carme i Espai Inestable.
La sisena edició del cicle de dansa mostrarà de nou les propostes i projectes d’investigació de joves creadors i creadores valencianes, la major part migrats a l’estranger o altres ciutats espanyoles.
“‘Migrats Dansa’ va ser una de les nostres primeres apostes des del Centre del Carme per a donar suport a la dansa contemporània. Un cicle amb el qual donem visibilitat als i les artistes valencians que amplien la seua trajectòria professional lluny de casa, convidant-los a mostrar ací el seu treball, alhora que acostem l’experiència de la dansa a tots els públics. Una vegada més, ens comprometem amb el ric talent artístic del nostre territori, posem a la disposició de la ciutadania una experiència innovadora que dialoga amb l’entorn patrimonial del CCCC i contribuïm a divulgar la dansa de hui, perquè només s’aprecia el que es coneix”, assenyala el director del Consorci de Museus i del Centre del Carme, José Luis Pérez Pont.
“‘Migrats Dansa’ és el programa que més es relaciona amb Europa, consolidant‑se com un espai d’experimentació per a la dansa emergent valenciana, i situant-la en el context internacional. A més, un dels objectius del cicle des de la primera edició ha sigut fer un seguiment a les creadores, per a veure on arriben”, explica Jacobo Pallarés, codirector de Projecte Inestable i comissari de ‘Migrats Dansa’.
“Fa sis anys presentava la meua primera peça de la mà d’Emma Romeu. Eren els inicis totals i presentar un primer treball amb el gran suport que ens va brindar ‘Migrats’ va ser molt motivador”, assegura Núria Crespo, guanyadora de la residència ‘Migrats Dansa’ en la passada edició del certamen amb l’obra ‘Opus.0’, desenvolupada junt amb Bernat Sanjuan i que serà la responsable d’inaugurar el cicle enguany. “Aquesta residència ens ha permés professionalitzar el treball i dignificar i valorar el nostre projecte”, assenyala la creadora, que també va ser protagonista junt amb Emma Romeu en la segona edició de ‘Migrats’, tornant a la quarta edició amb ‘Inventari’.
Un cicle dedicat a les creadores i creadors joves
En aquesta edició, a excepció de les dues peces que han format part de les residències artístiques del (2+2)², totes les propostes que s’hi mostraran són de creadors i creadores menors de 35 anys, i amb un 80 % d’aquestes liderades per dones. Joves professionals que, després d’haver realitzat els seus estudis a València, actualment resideixen en ciutats com Tilburg, Anvers, Amsterdam, Tolosa, Granada o Barcelona, o que estan pensant a emigrar per a continuar la seua carrera.
La coreògrafa i ballarina Núria Crespo obrirà aquesta nova edició de ‘Migrats Dansa’ amb l’estrena de la peça ‘Al cim, un cos penjant’, guanyadora de la residència en l’última edició del certamen. L’obra, desenvolupada junt amb Bernat Sanjuan, proposa una sèrie de relacions i perspectives entre el so i el moviment, posant el cos com a nexe d’unió entre els dos elements. Crespo i Sanjuan, que són la imatge del cicle, estrenaran la seua peça en format de llarga duració en Espai Inestable del 10 al 13 de novembre.
Dos caps de setmana de dansa en el CCCC
El Centre del Carme farà activitats durant dos caps de setmana, el 19 i 20 i el 26 i 27 de novembre, sempre amb accés gratuït. El 19 i 20 de novembre, entre les 12.00 i les 14.00 hores, el claustre gòtic del CCCC serà l’escenari on es representaran les peces ‘Remember me’, de la companyia Snorkel Rabbit; ‘Umbra’, d’Ainhoa Aparisio i Walter Marín, i ‘R E L L I R H T’, d’Emma Romeu Ferrer.
El cap de setmana del 26 i 27 de novembre es donaran cita a la mateixa hora i al mateix espai quatre propostes més: ‘Por un desliz’, de Paula Puchalt i Sergio Navarro; ‘Cada U Cada U’, de María Mora i Teresa Almenar; ‘I. La extrañeza’, de la companyia Matteria, i ‘A Golpes’, de Proyecto Lanza (Cristian Martín).
Quatre blocs en Espai Inestable
En Espai Inestable, a més de l’estrena de la peça en residència de Núria Crespo i Bernat Sanjuan, la programació està dividida en quatre blocs. El 17 i 18 de novembre el públic podrà gaudir dels treballs de Marta Fernández i María Moscardó, CIA L’Abocador i Javi Valls. En el segon bloc, que se celebrarà el 19 i el 20 de novembre, s’hi mostraran les peces breus de les creadores Nerea de Sousa, Miudo, Elvira Madrigal, Mar García i Javi Soler.
La setmana següent, els dies 24 i 25 de novembre, el tercer bloc del cicle oferirà en Espai Inestable els treballs de Manel Ferrándiz, Jorge Camacho Tárraga i Aurora García i Agud, i CIA Nisham (Anida Torres). Aquesta última és una companyia de dansa urbana experimental emergent de Barcelona l’espectacle de la qual ‘Hybrid’ va ser seleccionat pels comissaris del certamen coreogràfic del Festival 10 Sentidos. Finalment, els dies 26 i 27 de novembre, tancaran el cicle les propostes de Bernat Macià, Miguel Molina, Alicia Verdú Macián i La Quebrá.
Aquesta nova edició de ‘Migrats Dansa’ presentarà també els treballs desenvolupats en les residències (2+2)², organitzades per Espai Inestable i BenAmil: l’obra ‘Cápsula precaria’ de la coreògrafa La Quebrá i la peça ‘A golpes’ de Cristian Martín. Els dos creadors han realitzat una residència d’una setmana en l’espai rural d’Enguera abans de mostrar els seus treballs en procés de creació en el Centre del Carme i Espai Inestable.
Choreoscope aterra a València
El Festival Internacional de Cinema de Dansa de Barcelona, Choreoscope, que enguany celebra la desena edició, se suma a la programació de ‘Migrats Dansa’ com a activitat paral·lela gratuïta, amb la projecció d’una selecció de curtmetratges el 23 de novembre a les 19.00 hores en Espai Inestable.
En la sessió es projectarà ‘Anima, Animae, Animam’ que va ser Premi del Jurat Choreoscope 2022. Un film dirigit per Julieta Gasroc i el valencià José (Putxa) Puchades Martínez, ambdós residents a Barcelona, que porta a la pantalla la màgia del ball i els titelles. També s’hi podrà veure ‘Cultos’, de La Horde, una de les companyies de dansa més importants i disruptives del moment.
Més informació en https://www.consorcimuseus.gva.es/.

